10.II.48.

 Labrīt, mīļie!

 Visi logi vēl tumši, ārā silts, krīt lielas, mīkstas sniega pārslas. Pacēlos labi agri, gribas kādus vārdus ar Jums parunāt, dienas jau nepieder man, nezinu arī, kas šai dienā sagaida.

 Pagājušajā nedēļā braucām uz tāliem laukiem, tur, kur Gafas siena kaudze, pēc sausas malkas. Jauka izstaigāšanas, sniegs ļoti dziļš. Nolaižam vienu apdegušo milzeni, iznāk buļļa vezums, uz divām ragaviņām pa bluķēnam un vēl kārtīgs klucis paliek pāri. Nozāģēt nav grūti, bet uz ragavām tādu milzi uzdabūt ir drusku ko padomāt. Reiz pēc šāda sporta Paruška prasa, cik garu es zāģēšot uz savām ragutiņām, atsaku, lai liek mani mierā, kur es zāģēšu, ka nevaru vairs uz kājām nostāvēt, bet paliek žēl tukšā braukt mājās, noraujam kārtīgu kluci katra un palēnītiņām stiepjam pa buļļa pēdām savas ragaviņas mājās. Kufaikas labais plecs jau caurs, un pleca āda no sākuma zem cietā ragaviņu valga sāpēja, bet tagad palikusi bieza un nejūtīga. Ar laiku jau pie visa pierod, arī mēs ar katru dienu paliekam trulākas, nejūtīgākas. Lai lamā, ja tik nesit. Runā, ka uz priekšu par brigadieri būšot Faķejs, tad varēšot noķert arī pa muguru. Nekad neaizmirsīšu, kā viņš mani vienu rudeni, kad ganīju aitas, bez kāda iemesla spārdīja kājām. Arī Jurīša mammu pļavās piekāvis. Bet kas mūs žēlos, jāņem viss par labu, kas dienas kārtībā paredzēts.

 Mums viss iet juku jukām, ar jauno darba gadu jāpārvēlē vadošais personāls. Tu jau zini, kāds ir Guks, tas maisās visur pa vidu, pats grib tikt kādā robā, rēķinvedis arī braukā uz Parabelu un atpakaļ un nevar nodot gada pārskatu, tā saputrojis, ka pats vairs netiek gudrs. Visas sievas smejas – vajadzējis drusku pieturēties pie īstenības, tad tik traki nebūtu.

 Manā saimniecībā arī vairs neiet tā, kā vajaga: saslimušas vistiņas. Nezinu, kas noticis, neko negrib lāgā ēst, spalvas palikušas nespodras. Krīt ārā, pašas miegainas. Domāju, ka tas no vienpusīgas barības – karpeļi un atkal karpeļi. Vakar mazgājām darbnīcu, tur zem grīdas bija sabirusi visāda labība ( rudenī tur žāvēja labību), sagrābstīju vairāk kā kilogramu šo mantu un priecājos, ka būs vistiņām pārmaiņa, bet nekā – Dzeltiņš drusku ēd, Melnis ne.

 Arī man šogad būs plānas Lieldienas, bez olām un piena. Piens jau gan man nekad nav pa Lieldienām bijis, bet olas jau 4. gadu vienmēr drusku bija. Neskumsti tik, badā nebūšu, vēl būs kāposti un karpeļi. Tā jau nebūs, kā togad, kad ēdām „melnās” kūkas. Svētku rītā katrā ziņā būs dreņiks.

 Marītis, laikam, būs slaucama, vairs nemaz nedod pienu. Slaucu reizi dienā vienu krūzīti, būs jālaiž ciet. Abām Martām saskrēja teliņi pagājušajā nedēļā - gotiņas. Aptaksnīšu Martai maziņš, maziņš tāds kā Janvārs, Mazajai Martai – liels balts, ar melniem ziediņiem. Mazai M. ir arī aita un jēriņš Pēcītis. Mums jau šeit citu prieku nav kā savi kustonīši, un krieviem par to skaudība, ka mūsu lopiņi izskatās labāki, mēs viņus kopjam ar mīlestību, viņi – kā pagadās.

 Meitiņ, saki, vai Tu saņem visas manas vēstules, vai ne, rakstu katru nedēļu vienu, visbiežāk svētdienās. Skaidrīte raksta, ka viņa ar mēnešiem nesaņemot no Martas vēstules, un Marta raksta bieži. Pag. piektdien saņēmu Tavu un krustmātes 11.I.48. rakstīto vēstuli. Liels paldies Jums visiem, ka pateicāt, kad būs Lieldienas, uz manu pieprasījumu tās būtu nokavētas, jo domāju, ka tās būs aprīlī, krieviem būs maijā. Paldies krustmātei par dzejolīti, ceru, ka viņa arī turpmāk atcerēsies mani un pagodinās ar saviem gara ražojumiem.

 Šejienes proza man nepatīk, par daudz laikmetīga, vienpusīga, ja nebūtu šos purvus izbradājusi, varbūt, to tik spilgti neizjustu. Mēs pa lielākai daļai dabūjam jaunākos tulkojumus, ir arī daži Lāča un Griguļa darbi, nejūsmoju par tiem.

 Vai lauksaimniecības produkti jums vēl vecajās cenās, vai pazemināti? Krustmāte raksta, cik maksā sviests un piens, mums tāpat, putraimu mums nav, par tiem nezinu. Karpeļi pašreiz iet par 2 rbļ. spainī. Tu brīnīsies, ja padomāsi, ka kādreiz pirkām par 250 rbļ. spaini. Nodokļi un maksājumi paliek tādi paši kā pērn. Lai samaksātu par vienu m3 malkas biļeti, jāpārdod 7 spaiņi karpeļu. Veikala preces citas palikušas vēl dārgākas. Cukurs ar šo mēnesi palicis lētāks – 12 rbļ/kg, un var ņemt, cik vēlas, esot arī konfektes un prjaņņiki par 15 rbļ/kg. Nezinu, kādi viņi ir, dzird tik, ka runā – varot dabūt, cik gribot. Drēbes arī visādas, sākot ar 10 rbļ/metrā. Tās priekš ierēdņiem, kolchozniekam jau kretons par dārgu. Kādreiz pagadās smukas kleitu drānas par 80 rbļ./m dubultplatas. Ja būtu drusku turīgāka, aizsūtītu Jums visām pa kleitai. Man šādas nepiestāv. Rudenī nopirku tumši zilu kokvilnas kleitas drānu, tagad Gukene pašuva, labāk sakot, pamatīgi izķēzīja drēbi. Tur nav ko stāstīt, Tu jau zini, kā Gukene un Nikūliniete šuj.

 Tā, gotiņai pēdējais katliņš uzvārīts, pašai brokastis gatavas – uz pannas sutināti karpeļi ar kāpostiem, varu gaidīt dienas norīkojumus. Visiem priecīgas Lieldienas svētkus! Lai Jūsu vistiņas dēj labi daudz olas un tūlīt krāso!

 Māmiņa.